Ο ηγέτης της παραπαίουσας κυβέρνησης της Λιβύης που στο παρελθόν πολέμησε τις ΗΠΑ, τώρα ζητάει τη βοήθεια τους για να απαντήσει στους Ρώσους που στηρίζουν τον Χαφτάρ

Το τελευταίο του χαρτί για να σώσει την παρτίδα και για να κρατηθεί στην εξουσία παίζει ο πρωθυπουργός της Λιβύης και ηγέτης της παραπαίουσας κυβέρνησης της Λιβύης Φαγιέζ αλ Σάρατζ.

Ο αρχηγός του GNA που στηρίζεται από την Τουρκία και περίπου 4.000 μισθοφόρους τζιχαντιστές από τη Συρία και το Τουρκμενιστάν προσπαθεί να αγκιστρωθεί στο άρμα των ΗΠΑ ώστε να ισορροπήσει την υπεροχή του LNA του Χαλίφα Χαφτάρ που στηρίζεται από τη Ρωσία αλλά και άλλες χώρες μεταξύ των οποίων και οι ΗΠΑ.

Στροφή 180 μοιρών

Στο παρελθόν ο Σάρατζ και ο GNA αντιτάχθηκε πολλές φορές κατά των ΗΠΑ αλλά τις τελευταίες ημέρες έχει κάνει στροφή 180 μοιρών και παίζει το τελευταίο το χαρτί των Αμερικανών προκειμένου να βγει από τα αδιέξοδα και τη διπλωματική απομόνωση ειδικά μετά την στήριξη που έχει λάβει ανοικτά από την Τουρκία σε στρατό και πολεμικό υλικό

Την αρχή έκανε ένας από τους βασικούς του συνεργάτες και συγκεκριμένα ο υπουργός Εσωτερικών της κυβέρνησης του Fathi Bashagha. Σε συνέντευξη του στο Bloomberg μιλώντας εξ ονόματος όλης της Λιβύης είπε πως «η Λιβύη θα χαιρόταν εάν οι ΗΠΑ έπαιρναν πρωτοβουλίες ειρήνευσης απέναντι στην καταπολέμηση της τρομοκρατίας, του οργανωμένου εγκλήματος αλλά και την παρέμβαση άλλων μεγάλων δυνάμεων».

Επίσης σε μία προσπάθεια να επηρεάσει τους Αμερικανούς τόνισε πως η επιρροή της Ρωσίας στη Λιβύη μεγαλώνει καθημερινά δημιουργώντας νέα δεδομένα και νέες ισορροπίες όχι μόνο στη Λιβύη αλλά και σε όλη τη βόρεια Αφρική. Και όλα αυτά εννιά χρόνια μετά τα σοβαρά γεγονότα που οδήγησαν στην πτώση του Καντάφι αφήνοντας ανοικτές εμφύλιες πληγές στη χώρα αλλά και την ανελέητη μάχη που είχε δώσει το στρατόπεδο του GNA για την απομάκρυνση των Αμερικανών από την περιοχή.

«Φωτογράφησε» τη Ρωσία

Ο Fathi Bashagha φωτογράφησε την Ρωσία πως υποστηρίζει ανοικτά τον στρατάρχη Χαλίφα Χαφτάρ ο οποίος ηγείται του LNA, έχει με το μέρος του το 90% των εδαφών της χώρας και συμμάχους το μεγαλύτερο μέρος των φυλών που ελέγχουν τις μεγαλύτερες πετρελαιοπηγές της Λιβύης.

Νωρίτερα αυτή την εβδομάδα, ο Ρώσος υπουργός Άμυνας Σεργκέι Σόιγκου συναντήθηκε με τον διοικητή του Εθνικού Στρατού της Λιβύης (LNA), Χαλίφα Χαφτάρ, για να συζητήσουν την κατάσταση στη Λιβύη, υπογραμμίζοντας την ανάγκη να εκπληρωθούν οι αποφάσεις που ελήφθησαν στη διάσκεψη του Βερολίνου για εμπλοκή τρίτων χωρών (σ.σ. όπως η Τουρκία) και επιβεβαιώνοντας τη δέσμευση τους για ανεξαρτησία, ενότητα και εδαφική ακεραιότητα της Λιβύης.

Από τον Ιανουάριο GNA και LNA τηρούν κατά βάση την κατάπαυση του πυρός ωστόσο οι μεμονωμένες συγκρούσεις και οι βομβαρδισμοί επίλεκτων στόχων είναι πολύ συχνές.